**. NAPIREND:** Ügyiratszám: 1 /525-5/ 2012

**E L Ő T E R J E S Z T É S**

a Képviselő-testület 2012. június 21-i **rendkívüli nyilvános** ülésére

**Tárgy: Az Ezredfordító Oktatási Alapítvánnyal kötendő bérleti szerződés elfogadása**

**Előterjesztő:** Császár László polgármester

**Előkészítette:** Önkormányzati Iroda

Tóth Mária oktatási referens

**Megtárgyalja:** Család-, Egészségügyi, Oktatási, Művelődési és Sport Bizottság

Pénzügyi és Településfejlesztési Bizottság

**Meghívandók:** Ezredfordító Oktatási Alapítvány

Fekete Anikó kuratóriumi elnök

Tapolcai Általános Iskola

Bajner Imre igazgató

**TISZTELT KÉPVISELŐ-TESTÜLET**

Az Ezredfordító Oktatási Alapítvány (2230 Gyömrő, Apafi u. 68) által fenntartott Mihály Dénes Szakképző Iskola a Kazinczy Ferenc Általános Iskolában kezdte meg a működését még 2005-ben. Az alapítvány által működtetett intézmény felnőttoktatással foglakozik, a működési engedélye alapján, szakmai középfokú oktatást, szakközépiskolai szakképző évfolyamon folyó OKJ-s képzés, szakiskolai évfolyamain folyó OKJ-S képzés és felsőszintű, nem felsőfokú oktatást végez.

A Bérleti szerződést még 2005-ben a Kazinczy Ferenc Általános Iskola igazgatója kötötte, és a 2007-ben névváltozás miatti módosított bérleti szerződést is az intézmény vezetője írta alá.

A szerződés 2012. augusztus 31. napjával lejár. Fekete Anikó kuratóriumi elnök levélben megkeresett és kérte a bérleti szerződés újrakötését.

A bérleti szerződést csak Tapolca Város Önkormányzata Képviselő-testülete jóváhagyásával lehet újra megkötni. Az alapítvány a bérleti szerződésében foglaltak alapján az intézményben végzett beruházások és eszközbeszerzések ellentételezéseként vehette igénybe a tantermeket, de az elszámolás számlákkal igazoltan nem történt meg. Az alapítvány az általa készített elszámolás alapján még több mint 3 320 000 Ft összegben nem számolt el az intézmény felé.

Javasolnám a tisztelt Képviselő-testületnek, hogy a bérleti szerződés megújítását csak abban az esetben hagyja jóvá, ha 2012. augusztus 15-ig a fennálló tartozását az alapítvány Tapolca Város Önkormányzata részére kiegyenlíti, továbbá az általa megjelölt összegről (14 470 000 Ft) tételesen, számlák bemutatásával elszámol.

**Melléklet**:

Ezredfordító Oktatási Alapítvánnyal kötendő bérleti szerződés tervezet

Tisztelt Képviselő-testület! Kérem, szíveskedjenek az előterjesztést megvitatni és a határozati javaslatot elfogadni.

HATÁROZATI JAVASLAT

Tapolca Város Önkormányzata Képviselő-testülete, az Ezredfordító Oktatási Alapítvánnyal kötendő, Tapolcai Általános Iskola Kazinczy Ferenc Tagintézményében működő Ezredfordító Oktatási Alapítvány által működtetett Mihály Dénes Szakképző Iskola estében, az

„Ezredfordító Oktatási Alapítvány Bérleti szerződés”

elnevezésű megállapodást a melléklet szerinti formában és tartalommal elfogadja, amennyiben az Ezredfordító Oktatási Alapítvány a 2005. június 15-től 2012. augusztus 31-ig fennálló bérleti szerződés alapján a 3 320 000 Ft azaz Hárommillió-háromszázhúszezer forint tartózását 2012. augusztus 15-ig Tapolca Város Önkormányzata 11748052-15429348 számlájára kiegyenlíti, egyidejűleg az általa megjelölt összegről (14 470 000 Ft) tételesen, számlák bemutatásával elszámol.

Amennyiben a 14 470 000 Ft összegről tételesen, számlák bemutatásával nem tud elszámolni, a fennmaradó összeget a megjelölt időpontig befizeti Tapolca Város Önkormányzata 11748052-15429348 számlájára.

Tapolca Város Önkormányzata Képviselő-testülete felhatalmazza Tapolca Város Polgármesterét megállapodás aláírására.

Határidő: azonnal

Felelős: polgármester

Tapolca, 2012. június 19.

### Császár László

polgármester

**BÉRLETI SZERZŐDÉS**

mely létrejött

egyrészről **Tapolca Város Önkormányzata** (székhely: 8300 Tapolca, Hősök tere 15. Törzskönyvi azonosító szám: 734169; Adószám: 15734161-2-19; KSH statisztikai számjel: 15734161-8411-321-19; Költségvetési elszámolási számla: 11748052-15429348; képviseli: Császár László polgármester) **-** (továbbiakban: **Bérbeadó**),

másrészről az **Ezredfordító Oktatási Alapítvány**, (székhely: 2230 Gyömrő, Apafi u. 68.; adószáma:; 18699784-1-13, bankszámlaszám: 65100084-11273774, az alapítvány nyilvántartásba vételéről rendelkező jogerős bírósági határozat száma, kelte: Pk.60228/2003/1. 2003. 06. 18., képviseli: Fekete Anikó kuratóriumi elnök) - (a továbbiakban: **Bérlő**) között az alulírott helyen és napon az alábbi feltételekkel.

Jelen szerződés az Ezredfordító Oktatási Alapítvány által fenntartott Mihály Dénes Szakképző Iskola Tapolcai Tagintézményének törvényes működése miatt jön létre a következő feltételekkel.

1. Bérlő kijelenti, hogy mint iskolát fenntartó alapítvány jogosult oktatási tevékenység folytatására.
2. Bérbeadó 2012. augusztus 31-től 2017. augusztus 31-ig bérbe adja az alábbi helyiségeket oktatás céljára, mely helyiségek jelenlegi felszerelése megfelel az MKM 11/1994. (VI.8.) számú rendeletének 7. sz. mellékletében megfogalmazott feltételeknek, melyek a Tapolcai Általános Iskola Kazinczy Ferenc Tagintézménye 8300 Tapolca, Kazinczy tér 4. alatt található következő helyiségek

Az oktatás ideje alatt kizárólagos használattal:

* 2 számítástechnika terem
* 5 tanterem
* 2 szaktanterem
* Tanári szoba (volt igazgatói iroda, jelenleg forrásszoba)

Külön megállapodás alapján:

* Irodahelység. Könyvtár. Sportcsarnok.

Kiszolgáló helységek:

* Aula Személyzeti WC-k
* Tanulói WC-k

A bérbe vett infrastruktúra oktatás céljára történő igénybevétele az MKM 11/1994. (VI. 8.) számú rendelet 9.§ (1) bekezdése által meghatározott időszakon belül történik, előzetes egyeztetést követően.

* 1. Felek megállapodnak abban, hogy a bérleti díj a

számítástechnika tantermek esetében 2000 Ft/60 perc

1500 Ft/45 perc

a többi tanterem esetén 1500 Ft/60 perc

1200 Ft/45 perc

A **Bérbeadó** tulajdonos a bérbeszámításhoz nem járul hozzá.

A jelen megállapodásban kikötött terembérleti díjakat 5 évig csak a Bérbeadó és Bérlő közös megegyezéssel változtathatja meg.

A Bérlő a helyiségeket előzetes egyeztetés alapján veszi igénybe úgy, hogy a Bérbeadó működését semmilyen tekintetben nem zavarja. Évente 2 alkalommal, a szakmai vizsgák idejére a **Bérbeadó** biztosítja a vizsga lebonyolításához szükséges tantermek délelőtti használatát 8 és 15 óra között.

* 1. **Bérlő** vállalja, hogy az alábbi feladatokat az általa fenntartott intézményben saját maga, illetve megbízottjai útján látja el az Mihály Dénes Szakképző Iskola Tapolcai Tagintézményének:
* A munkavédelmi oktatás és a rendszeres ellenőrzés.
* Tűzvédelmi oktatás és a tűzriadó tervben meghatározott feladatok és ellenőrzési munkák, rendszeres érintésvédelmi felülvizsgálat.

Bérbeadó biztosítja az iskolai könyvtárának használatát, külön megállapodás alapján térítés ellenében.

1. A bérleti díjak tartalmazzák a közüzemi díjakat, a takarítás költségeit, valamint a közös helyiségek használatát is.
2. **Bérlő** vállalja, hogy a vele jogviszonyban lévő diákok az iskola épületét az oktatás, illetve ezzel összefüggő kötelezettségeinek teljesítésének ideje alatt veszik igénybe.
3. A szerződő felek kötelezettséget vállalnak az oktató-nevelő munka zavartalanságának biztosítására, az érdekek kölcsönös tiszteletben tartásával. Fokozott pedagógiai felelősségük van a környezeti rend és tisztaság megőrzésében, valamint a dohányzási tilalom betartatásában.
4. A Bérlő kötelezi magát arra, hogy az iskola rendjéhez (órarend, házirend, SzMSz, IMIP, Éves Munkaterv,) alkalmazkodva végzi tevékenységét.
5. Felek törekednek arra, hogy a közösen benyújtható pályázatokon hatékonyan együttműködjenek.
6. A bérleti szerződést a felek kizárólag írásban kötött megállapodás alapján meghosszabbíthatják.
7. A fizetés a ténylegesen igénybevett hónapok utólagos elszámolása alapján történik. Bérbeadó bármikor jogosult ellenőrizni a termek használatának időtartamát.
8. **Elszámolási feltételek:** A **Bérlő** a bérelt helyiségek tényleges igénybevétele alapján elszámolást készít, mely elszámolást a Tapolcai Általános Iskola igazgatójával egyeztet. Az igazgató jóváhagyása után a negyedévet követő hónap 8. napjáig a **Bérbeadó** részére az aláírt és igazolt elszámolást benyújtja. A **Bérbeadó** a benyújtást követően a bérleti díjról számlát állít ki 8 napos fizetési határidővel. A kiállított összeget a **Bérlő** köteles Tapolca Város Önkormányzata 11748052-15429348 számlájára megfizetni. Amennyiben a fizetési kötelezettségének nem tesz eleget, súlyos szerződésszegésnek minősül és 3 hónapon belül a bérleti szerződés felmondásra kerül.
9. Bérlő 15 napot meghaladó késedelmes fizetés esetén a jegybanki alapkamat kétszeresével növelt bérleti díjat köteles fizetni a késedelem időtartamára.
10. A bérleti szerződés súlyos megsértése esetén a Bérbeadó jogosult a jelen Bérleti szerződést 3 hónapos felmondási határidővel megszüntetni.
11. Bérlő köteles a bérbe adott területen történő bármiféle változtatást Bérbeadónak bejelenteni, és előzőleg engedélyeztetni.
12. Bérlő a bérleményben elhelyezett vagyontárgyak védelméről, esetleges őrzéséről és biztosításáról maga köteles gondoskodni.
13. Bérlő kötelezi magát, hogy a helyiségeket és az általa használt berendezéseket a jó gazda gondosságával kezeli, a bérbe adott helyiségeket, azok felszerelési és berendezési tárgyait rendeltetésszerűen használja. Tudomásul veszi, hogy felelős mindazért a kárért, ami rendeltetésellenes vagy szerződésellenes használat következménye.
14. A szerződésben nem szabályozott kérdésekben a Polgári Törvénykönyvről szóló 1959. évi IV. törvény, a helyiségek bérletéről, valamint az elidegenítésükre vonatkozó egyes szabályokról szóló 1993 évi LXXVIII. törvény rendelkezéseit kell alkalmazni.
15. A Felek egybehangzóan kijelentik, hogy a jelen Bérleti szerződésből eredő vitás kérdéseiket elsődlegesen egymás között, tárgyalásos úton, konszenzusos módon kívánják rendezni.

Bírói út igénybevételével kizárólag akkor élnek, ha az előzetes egyeztetés nem vezetett eredményre. A jogvita eldöntésére a Tapolca Városi Bíróság illetékességét kötik ki.

1. Tapolca Város Önkormányzata Képviselő-testülete a jelen szerződés megkötéséhez a …./2012. () Kt. határozatával a hozzájárulást megadta.
2. Jelen szerződés 2012. augusztus 31-től lép hatályba.
3. Jelen szerződés a Felek elolvasása és értelmezése után, mint közös akaratukkal mindenben megegyezőt írják alá.

Tapolca, 2012.

Tapolca Város Önkormányzata részéről: Ezredfordító Oktatási Alapítvány részéről:

……………………………… …………………………….

Császár László Fekete Anikó

polgármester kuratóriumi elnök

Ellenjegyezte:

……………………………..

Schönherrné Pokó Ildikó

Pénzügyi irodavezető

ZÁRADÉK

A kötelezettségvállalással egyetértek:

Tapolca, 2012.

……………………………

Ughy Jenőné

aljegyző

Tudomásulvétel végett:

………………………….

Bajner Imre Tamás igazgató

Tapolcai Általános Iskola